মাথায় পড়ছে একের পরে এক হাতুড়ির বাড়ি। তবু মরিয়া লড়াই চালিয়ে যাচ্ছেন যুবক। শেষ পর্যন্ত রণে ভঙ্গ দিল দুষ্কৃতী। দমে না গিয়ে এবার তাঁর পিছু ধাওয়া করলেন আক্রান্ত যুবক।
গত ২৭ অক্টোবর মধ্যরাতে এমনই এক নাটকীয় দৃশ্য ধরা পড়েছে গোয়ার পানাজির একটি এটিএম-এ। আক্রান্ত ওই যুবক আসলে এটিএম-এর নিরাপত্তারক্ষী। জানা গিয়েছে, সেদিন রাতে রাষ্ট্রায়ত্ত একটি ব্যাঙ্কের এটিএম-এ দুই দুষ্কৃতী লুঠের উদ্দেশ্যে হানা দেয়।
প্রাণের ভয় না করে তাদের মধ্যে একজনকে বাধা দেন রানু সিংহ নামে ওই নিরাপত্তারক্ষী। তখনই হাতুড়ি দিয়ে ওই নিরাপত্তরক্ষীর মাথায় মারতে শুরু করে ওই দুষ্কৃতী। কিন্তু মরিয়া রানুকে সে কাবু করতে পারেনি। বরং কিছুক্ষণ পরে এটিএম ছেড়ে পালায় ওই দুষ্কৃতী। জানা গিয়েছে, ওই নিরাপত্তারক্ষীর সাহসিকতার জন্যই এটিএম লুঠ করতে পারেনি দুষ্কৃতীরা।
ইতিমধ্যেই দুই অজ্ঞাতপরিচয় দুষ্কৃতীর বিরুদ্ধে এটিএম অভিযোগ দায়ের করে তদন্তে নেমেছে পুলিশ। দুষ্কৃতীরা ধরা পড়ুক না পড়ুক, নিরাপত্তরক্ষী রানু সিংহের সাহসিকতাকে কুর্নিশ জানাচ্ছেন সবাই।